钦定古今图书集成/明伦汇编/皇极典/第174卷 > 册府元龟 > 《京兆府请复尊号第二表》〈贞元十九年〉前人
## 钦定古今图书集成/明伦汇编/皇极典/第174卷 > 册府元龟 > 《京兆府请复尊号第二表》〈贞元十九年〉前人

臣某等言：“臣伏以耆老等并发丹诚，将贯白日，请复
徽号，以光圣谟。”臣以其恳款自中，不可禁止，遂抗表
陈请，备述微诚。伏奉墨诏批答，未蒙允许者。众心尚
阻，天意未从，恳迫逾深，兢惶无措。臣某。〈中谢〉“伏惟皇
帝陛下道大益谦，化成弥损。虽江海善下，每应朝宗
之心；而日月居高，久称照临之位。况复上承天命，下
睹人诚，若然辞之，理有不可。”伏以陛下功参造化，政
体乾坤，万邦宅心，百灵效职，此圣之至也。明并两曜，
信如四时，先天不违，穷神知化，此神之极也。道德纯
备，礼乐兴行，宸翰动于三光，睿藻穷于六义，“此文之
备也。五兵不试，七德咸宣，殊方者思归，负固者率服，
此武之成也。黄龙皓兔，甘露庆云，神禾嘉瓜，祥莲瑞
木，万物畅遂，百谷茂滋，此天之至灵也。黎老斑白，伏
守阙庭，鳏婺童幼，谣歌道路，此人之至诚也。”有其德
而无其号，拒乎天而违乎人，虽陛下谦让之至美，抑
非臣心之所安也。伏以贱志难明，微诚莫达，戴天弥
惧，履地益惭。不任恳迫屏营之至。伏愿早建大号，以
称天人之心。谨再奉表，昧死陈请以闻。